A Bizottság határozata
(2003. július 17.)
a 2000/96/EK határozatnak bizonyos felügyeleti hálózatok működtetése tekintetében történő módosításáról
(az értesítés a C(2003) 2522. számú dokumentummal történt)
(EGT vonatkozású szöveg)
(2003/542/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a Közösségben a fertőző betegségek járványügyi felügyeleti és ellenőrzési hálózatának létrehozásáról szóló, 1998. szeptember 24-i 2119/98/EK európai parlamenti és tanácsi határozatra [1], és különösen annak 3. cikke a) - e) pontjaira,
mivel:
(1) A 2119/98/EK európai parlamenti és tanácsi határozat szerinti közösségi hálózat hatálya alá fokozatosan besorolandó fertőző betegségekről szóló, 1999. december 22-i 2000/96/EK bizottsági határozat [2] felsorolja azokat a fertőző betegségeket és különleges egészségi problémákat, amelyeket fokozatosan a járványügyi felügyelet hatálya alá be kell sorolni.
(2) Szükség van azon fertőző betegségek és különleges egészségi problémák meghatározása, amelyekre vonatkozóan a járványügyi célra kifejlesztett felügyeleti hálózatokat már létrehozták annak biztosítására, hogy a fenti hálózatok hatékonyan működjenek, és a kijelölt szervezetek vagy hatóságok tudatában legyenek kötelezettségeiknek.
(3) Minden egyes tagállam köteles kapcsolattartó pontokat kijelölni - amelyek lehetnek intézmények, szolgálatok, szervezeti egységek vagy más testületek - annak biztosítására, hogy a közösségi hálózatot rendszeresen és késedelem nélkül tájékoztassák a járványügyi célra kifejlesztett felügyeleti hálózatok hatálya alá sorolt fertőző betegségekkel és különleges egészségi problémákkal kapcsolatos eseményekről, adatokról, statisztikákról és információkról. A kapcsolattartó pontok egyikének (vagy más megfelelő szervnek) koordinációs szervként kell működnie.
(4) A járványügyi célra kifejlesztett felügyeleti hálózat működtetésével kapcsolatos eljárásokról - az adatok összehasonlíthatóságának és összeegyeztethetőségének javítása érdekében - tájékoztatni kell a közösségi hálózatot.
(5) Az e határozatban előírt intézkedések összhangban vannak a 2119/98/EK határozat 7. cikkével létrehozott bizottság véleményével,
ELFOGADTA EZT A HATÁROZATOT:
1. cikk
A 2000/96/EK határozat a következőképpen módosul:
1. A 4. cikkben a jelenlegi szöveg számozása (1) bekezdésre változik, és a cikk a következő (2) bekezdéssel egészül ki:
"(2) Azon fertőző betegségeket és különleges egészségi problémákat, amelyekre vonatkozóan járványügyi célra kifejlesztett felügyeleti hálózatot létrehoztak, az I. mellékletben csillag jelöli.
A tagállamok az általuk meghatározott szervezetek és/vagy hatóságok útján kapcsolattartó pontot jelölnek ki minden egyes járványügyi célra kifejlesztett felügyeleti hálózatban, amelyet a 2119/98/EK határozat 3. és 4. cikkének megfelelően adatok és információk szolgáltatására vonatkozóan nemzetük képviseletével bíznak meg.
Minden egyes járványügyi célra kifejlesztett felügyeleti hálózat fontos felügyeleti adatokat és információkat gyűjt, szerkezetén belül biztosítja koordinációjukat, és azokat haladéktalanul közli a közösségi hálózattal.
A különleges felügyeleti hálózat ezen kívül a közösségi hálózatot tájékoztatja - legalább a III. mellékletben felsorolt témák vonatkozásában - a működésével kapcsolatos eljárásokról."
2. A 2000/96/EK határozat mellékletei az e határozat mellékleteiben megállapított módon módosulnak.
2. cikk
Ennek a határozatnak a tagállamok a címzettjei.
Kelt Brüsszelben, 2003. július 17-én.